Jurinová, Erika, podpredsedníčka NR SR (2012-10-19):
Ďakujem pekne, pani predsedajúca, za slovo. Vážená pani podpredsedníčka, vážený pán minister, kolegyne, kolegovia, máme pred sebou teda novelu, ktorá dáva právny rámec prevádzkovaniu hazardných hier. Najlepšie by určite bolo, keby sme nič také vôbec nemuseli riešiť, keby tie hazardné hry naozaj nespôsobovali našej krajine to, čo spôsobujú, ale, bohužiaľ. Začnem možnože tým, čím začína aj dôvodová správa, a to tým, že príjmy sú určené na vykonávanie verejnoprospešných služieb. Čo je síce pekné, ale stále je to neetické, pretože práve devastáciou časti obyvateľstva sanujeme verejnoprospešné služby. A nie som si istá, že či tieto príjmy prevýšia negatíva, ktoré tento zákon zanecháva. Pred rokom sme tu mali novelu zákona tohto istého, kde skupina poslancov aktívne zápasila so sprísnením tohto zákona, a musím povedať, že nie celkom márne. Aj keď najlepšie by bolo, ak by skutočne sme tieto problémy vôbec nemuseli riešiť. Uvedomujem si, že tak silne liberalizovaná spoločnosť by takýto stav neuniesla. Nie je na to pripravená. Ale zámer sa minulým predkladateľom podaril. Obce, samosprávy sa vyrovnali so zamedzením hazardu novými VZN-kami i za cenu straty príjmu do svojej pokladne. A aj včera tu bolo povedané, že v podstate to prinieslo veľké upokojenie vášní alebo zlých, horších sociálnych situácií v tých jednotlivých samosprávach. Ale čo sa deje vlastne teraz? V dôvodovej správe čítame, že z pohľadu prevencie a boja pripravilo ministerstvo niekoľko opatrení. A pozrime sa na ne, tuto si pomôžem citáciou práve z dôvodovej správy. Takže: Z pohľadu prevencie a boja proti závislosti na hazardných hrách pripravilo ministerstvo pre hráčov na herných zariadeniach informáciu o telefónnom čísle na špecializované zdravotné zariadenie pôsobiace v oblasti prevencie. Významným opatrením vplývajúcim na znižovanie záujmu ľudí o účasť na hazardných hrách je návrh sprísniť možnosť umiestnenia reklamy upozorňujúcej na výšku výhry alebo možnosť získať výhry, a to tak, aby nebola viditeľná z vonkajšej strany budov, prípadne z priestorov, v ktorých sa prevádzkujú hazardné hry. Ďalším opatrením je sprísnenie ustanovení týkajúcich sa stáleho dozoru v herni tak, aby osoby, ktoré vykonávajú túto činnosť, mali s prevádzkovateľom uzatvorený pracovnoprávny vzťah a zároveň tieto osoby budú musieť byť trvalo prítomné v herni. Keďže pre herne neplatí povinnosť – povinná vzdialenosť od školy, od školských zariadení a podobne, nemenej dôležitým opatrením je stanovenie minimálneho počtu hracích zariadení, aby prevádzkovateľ mohol prevádzkovať herňu. A taká perlička, týmto opatrením sa predpokladá zníženie počtu herní. Súčasne v rámci boja proti závislosti na hazardných hrách sa stanovuje, že počet zariadení prevádzkovaných mimo herne môže byť v maximálnom počte dve hracie miesta. Včera sa o tom tunák rozprávalo, ale príde mi to ako také naozaj dosť vtipné, že telefónne číslo, reklama, ktorú neuvidíte z cesty, povinnosť zamestnať dozorovateľa na trvalý pracovný pomer má vyvážiť to, že automaty vraciame späť do krčiem a pohostinstiev. A ešte by sme mali poďakovať, že vlastne budú len dva. Za týmto vidím, alebo teda takto: dovčera, kým v tom záverečnom slove včerajšieho rokovacieho dňa pán minister nevypovedal, čo vypovedal, tak som naozaj mala z toho pocit, že pánovi ministrovi v očkách hrajú eurá, ktoré vidí naozaj ako prísun do rozpočtu. Musím povedať, že ma naozaj to jeho večerné vystúpenie tak trochu možno posunulo v tom zmysle, že nebolo jeho cieľom naozaj sanovať verejný rozpočet takýmto opatrením, že chcel sa na to pozerať dobre, ale práve preto by som možnože viac apelovala, aby popri tých rozumných opatreniach, ktoré chce zaviesť, aby naozaj dbal na to, čo tuná vlastne v pléne už včera poslanci začali napádať, a to to, že naozaj bude veľmi-veľmi zhoršená sociálna situácia niektorých vylúčených spoločenstiev, tak by sme to mohli aj nazvať. Takže dôležité je, že som rada, že pán minister sa naozaj nepozerá na to finančné zabezpečenie spoločnosti, teraz myslím to sanovanie štátneho rozpočtu, ale aby sme naozaj nazerali na osudy rodín, ktoré znášajú následky a dôsledky tak, aby sme pred týmto nezatvárali oči. Opäť si dovolím použiť dôvodovú správu: Obmedzenie počtu zariadení spolu s ďalšími hore uvedenými opatreniami by malo eliminovať nielen priamu dostupnosť hazardných hier mladistvým, ale aj všeobecný kontakt s hazardom a prispieť tak k zníženiu príležitostí na hranie a zamedzeniu vzniku prípadných závislostí na hazarde u tejto skupiny obyvateľstva. Toto takisto, vôbec nemám pocit, že je naozaj naplnené, a mám pocit, že tá novela ide zväčša opačným smerom. Iným a taktiež zásadným dôvodom, prečo považujem tento zákon za zlý a život poškodzujúci, je zúženie rozsahu druhov hazardných hier, ktorých prevádzkovanie je možné obmedziť VZN-kom, doplnený o možnosť obmedzenia prevádzkovania len v prípade vážneho narúšania verejného poriadku v súvislosti s hraním hazardných hier. V súvislosti s týmto zavádza povinnosť, v zmysle ktorej majú o tomto rozhodovať občania v referende. Viem, že je to reakcia na námietku Generálnej prokuratúry, že vyššia právna norma nemôže byť obmedzená nižšou právnou normou a že týmto sa narúša sloboda podnikania, alebo tie argumenty boli v takomto duchu vznesené. Avšak na druhej strane súhlasím s minulými predkladateľmi, že riešenie tohto problému má byť v kompetencii samosprávy, pretože sú to takisto, v obecnom zastupiteľstve sa nachádzajú ľudia, ktorí dostali rovnako ako my mandát prostredníctvom občanov. Včera o tom bola teda naozaj vážna diskusia, dlho sa o tom rozprávalo, to isto pán minister určite zacítil, že asi to nebude najsprávnejšie riešenie pre všetky mestá a samosprávy, pomôže to malým dedinám, kde tí ľudia sú naozaj ešte ukáznení a viac sa zaujímajú o veci verejné, ale vo veľkých mestách toto môže spôsobiť veľký problém. Tak to by som sa naozaj pripojila k tomu, čo sa večer rozprávalo, aby sme išlo formou nie, ak už teda pôjdeme do tých referend, aby sme nešli zakazovať referendom stroje, ale aby sme ich vlastne nedovoľovali v referendách. Aby sa samotné licencie neudeľovali, aby si mohli občania žiadať o takúto formu referenda. Summa summarum, ak by sme pozreli na to teda, čo sa udialo minulý rok po prijatí novely, hracie prístroje išli len do herní, následok bol skutočné zníženie počtu hracích automatov a zníženie prístupnosti pre mladistvých. Ďalej v herniach zákaz konzumácie alkoholu a fajčenia, keďže toto bolo jedným zo stimulov pokračovania v hraní. Ďalej zabránenie prístupu patologickým hráčom, takisto mohli prevádzkovatelia odoprieť právo takýmto hráčom zúčastňovať sa na hrách. Ale aj také drobné opatrenia, ako predĺženie času medzi jednotlivými hrami na prístrojoch. Takže to sú také zásadné veci, ktoré ovplyvnili takisto alebo možno aj spôsobili nesmierne diskusie pred rokom v tomto pléne, ale nakoniec boli prijaté a výsledok je skutočne pozitívny, čo naozaj hovorili aj starostovia. Včera sme si ich aj vypočuli, niektorých. Výsledkom po vašej novele, aj keď priamo nerušíte spomínané ustanovenia, nie všetky, napríklad už teraz po novom konzumácia alkoholu a fajčenie bude možná, čo nie je veľmi pozitívne, ale tým teda nerušíte spomínané ustanovenie, ale tým, že dopĺňate možnosť umiestňovať výherné stroje aj do krčiem, nevidím naozaj, kde, teda akým spôsobom chcete brániť mladistvým, alebo čím sťažujete tie podmienky mladistvým na to, aby sa zúčastňovali takýchto hier. Beriete si to vlastne na svoje triko. Hlavne keď existujú jasné signály o sile prijatia minuloročnej novely. Na druhej strane, to je dobré a chvályhodné, sprísňujete definíciu herne samotnej. Podmienky na udelenie licencie, podnikateľ musí mať uhradené svoje záväzky, môžete doplniť vymedzenie záväzkov krytých finančnou zábezpekou, zvyšujú sa odvody do štátneho rozpočtu, vytvára sa nový poplatok za vytvorenie licencie v obci, každoročné hlásenia ministerstva. Takže je tu naozaj kopu opatrení, s ktorými určite nikto z nás nebude mať žiaden problém. No len naozaj pozerajme na ten výsledok ako na celok a tou bude skutočná devastácia osôb a rodín. A práve preto, že máte vo svojom názve sociálna demokracia, nemalo by vám to byť jedno. Bojím sa, že ste sa príliš nechali ovplyvniť lobizmom zo strany podnikateľov, ktorí sa okolo možno aj niektorých vašich poslancov pohybujú, a to sa mi celkom nepáči. Takže zákon je zlý a bude z neho veľa nešťastia, pokiaľ zostane v takejto forme. Preto vás prosím a vyzývam zároveň, aby ste potom naozaj dbali na pripomienky, ktoré tu boli vznesené, a naozaj v spoločnej debate pristúpili aj na niektoré pozmeňováky, ktoré by to vedeli vylepšiť. Ďakujem pekne.